**Informatīvais ziņojums**

**“Par valsts atbalsta nodrošināšanu juridiskās palīdzības saņemšanai tiesisko problēmu risināšanai, kas saistītas ar bērnu aprūpes tiesībām Latvijas Republikas valstspiederīgo bērnu vecākiem ārvalstīs”**

1. **Ievads**

Ar Ministru prezidenta rīkojumu Nr.380 izveidota augsta līmeņa amatpersonu darba grupa “Par darba grupu Latvijas Republikas valstspiederīgo bērnu aizsardzībai ārvalstīs” (turpmāk – darba grupa), lai koordinētu ar Latvijas Republikas valstspiederīgo bērnu aizsardzību ārvalstīs saistītās darbības. Darba grupas ietvaros cita starpā tika skatīts arī jautājums par valsts nodrošinātās juridiskās palīdzības sniegšanu Latvijas Republikas valstspiederīgo bērnu interešu aizsardzībai ārvalstīs, uzdodot Tieslietu ministrijai izstrādāt iespējamos risinājumu variantus.

Ņemot vērā minēto, Tieslietu ministrija rīkoja vairākas ekspertu diskusijas, kurās piedalījās pārstāvji no Tieslietu ministrijas, Labklājības ministrijas, Ārlietu ministrijas, Valsts bērnu tiesību aizsardzību inspekcijas, Tiesībsarga biroja, Juridiskās palīdzības administrācijas un Latvijas Zvērinātu advokātu padomes, lai rastu piemērotāko risinājumu valsts nodrošinātās juridiskās palīdzības sniegšanai tiesisko problēmu risināšanai, kas saistītas ar bērnu aprūpes tiesībām Latvijas Republikas valstspiederīgo bērnu vecākiem.

1. **Informācija par valsts nodrošināto juridisko palīdzību pārrobežu strīdos**

Regulējumu, kā nodrošināt juridisko palīdzību pārrobežu strīdos civillietās noteic Padomes direktīvas 2002/8/EK (2003. gada 27. janvāris) par to, kā uzlabot tiesu pieejamību pārrobežu strīdos, nosakot kopīgus obligātus noteikumus attiecībā uz juridisko palīdzību šādos strīdos (turpmāk – direktīva), regulējums un piemērošana.

Pārrobežu strīds ir strīds, kurā tās puses, kura pieprasa juridisko palīdzību, pastāvīgā dzīvesvieta (domicils), laikā, kad saņemts iesniegums par juridisko palīdzību, nav tiesas sēdes norises vai tiesas nolēmuma izpildīšanas valstī.

Ņemot vērā, ka valsts nodrošinātās juridiskās palīdzības sistēmas pastāv visās ES dalībvalstīs, tad atbilstoši direktīvai valsts nodrošināto juridisko palīdzību personām ir tiesības pieprasīt arī pārrobežu strīdos civillietās. Direktīvas regulējums attiecināms tikai uz ES dalībvalstīm.

Pastāv divi iespējamie situāciju varianti:

• **pārrobežu strīds norisinās Latvijā** - šādos gadījumos Juridiskās palīdzības administrācija saņem citas ES dalībvalsts kompetentās iestādes vai personas, kuras pastāvīgā dzīvesvieta vai domicils ir kāda cita ES dalībvalsts, pārsūtītu attiecīgu iesniegumu pārrobežu strīdā, to izskata Valsts nodrošinātās juridiskās palīdzības likumā noteiktajā kārtībā, pieņemot lēmumu un norīkojot juridiskās palīdzības sniedzēju, ar kuru Juridiskās palīdzības administrācijai ir noslēgts līgums.

• **pārrobežu strīds norisinās ārpus Latvijas** - ja persona, kuras pastāvīgā dzīvesvieta vai domicils ir Latvijas Republikā, vēlas saņemt juridisko palīdzību pārrobežu strīdā, tā Juridiskās palīdzības administrācijā iesniedz attiecīgu iesniegumu – veidlapu juridiskās palīdzības pieprasījumam citā ES dalībvalstī un tai pievieno nepieciešamos dokumentus (veidlapa pieejama - http://ec.europa.eu/justice\_home/judicialatlascivil/). Šādos gadījumos Juridiskās palīdzības administrācija nodrošina, to, ka pieprasījumam ir pievienoti visi apliecinošie dokumenti un to tulkojumi, par kuriem Juridiskās palīdzības administrācijai ir zināms, ka tie ir vajadzīgi, lai pieprasījumu izskatītu un septiņu dienu laikā pēc visu tulkojumu saņemšanas kopā ar noformētu juridiskās palīdzības pārsūtīšanas pieprasījuma veidlapu un nepieciešamajiem dokumentiem nosūta attiecīgās ES dalībvalsts kompetentajai iestādei, kura atbilstoši tās nacionālajā regulējumā paredzētajiem kritērijiem (ES dalībvalstu kritēriji ir atšķirīgi un ir atšķirīga nodrošināšanas kārtība) un kārtībai izvērtē personas atbilstību un pieņem lēmumu par valsts nodrošinātās juridiskās palīdzības piešķiršanu.

Norādām, kaJuridiskās palīdzības administrācija nenodrošina juridisko palīdzību ārvalstu prasītājiem un pieteikumu iesniedzējiem Padomes 2008. gada 18. decembra regulā (EK) Nr. [4/2009](http://eur-lex.europa.eu/eli/reg/2009/4?locale=LV) par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās un Hāgas 2007. gada 23. novembra Konvencijā par uzturlīdzekļu bērniem un cita veida ģimenes uzturēšanas līdzekļu pārrobežu piedziņu noteiktajos gadījumos. Šajos gadījumos juridisko palīdzību nodrošina Uzturlīdzekļu garantiju fonda administrācija Uzturlīdzekļu garantiju fonda likumā noteiktajā kārtībā un apjomā.

Kā jau iepriekš norādīts pārrobežu strīds ir strīds, kurā tās puses, kura pieprasa juridisko palīdzību, pastāvīgā dzīvesvieta (domicils), laikā, kad saņemts iesniegums par juridisko palīdzību, nav tiesas sēdes norises vai tiesas nolēmuma izpildīšanas valstī. Norādām, ka ziņojumā tiek vērtēta iespēja kā nodrošināt juridisko palīdzību personai tiesisko problēmu risināšanai, kas saistītas ar bērnu aprūpes tiesībām Latvijas Republikas valstspiederīgo bērnu vecākiem ārvalstīs, līdz ar to šādā situācijā vecāka un bērna pastāvīgā dzīvesvieta vai domicils būs kāda no ES dalībvalstīm, tāpat juridisko palīdzību vecākam būs nepieciešams nodrošināt šajā valstī, tas ir tiesas sēdes valstī. Ņemot vērā minēto, norādāms, ka šādu strīdu gadījumā, direktīvu piemērot nevarēs.

* 1. **ES dalībvalstu advokātu reģistrācijas kārtība un profesionālā darbība ar savas mītnes valsts profesijas nosaukumu Latvijā**

Latvijas Zvērinātu advokātu padome ir sniegusi Tieslietu ministrijai informāciju, ka Latvijā praktizē ES dalībvalsts advokāti, tāpat ir advokāti no Latvijas, kas praktizē ES dalībvalstīs. **Zvērinātu advokātu praktizēšanas iespējas un nosacījumus starp ES dalībvalstīm nosaka Padomes direktīva (1977. gada 22. marts) par pasākumiem, kas palīdz advokātiem sekmīgi īstenot brīvību sniegt pakalpojumus un** [**Padomes Direktīva 98/5/EK (1998. gada 16. februāris) par pasākumiem, lai atvieglotu advokāta profesijas pastāvīgu praktizēšanu dalībvalstī, kas nav tā dalībvalsts, kurā iegūta kvalifikācija**](http://eur-lex.europa.eu/legal-content/AUTO/?uri=CELEX:31998L0005&qid=1446803560351&rid=1) **(turpmāk – direktīva 98/5/EK).** Nosacījumus advokātu praktizēšanai kādā no ES dalībvalstīm paredz iepriekš minētās direktīvas. Protams, jāņem vērā, ka katra valsts ir tiesīga noteikt savus, direktīvām atbilstošus kritērijus un kārtību, kādai jāpakļaujas advokātam, lai praktizētu citā dalībvalstī ar savas mītnes valsts nosaukumu.

Ja ES dalībvalsts advokāts iesniedz Latvijas Zvērinātu advokātu padomei apliecību (sertifikātu), kas apliecina viņa reģistrāciju savas mītnes valsts (ES dalībvalsts, kurā advokāts ieguvis tiesības izmantot advokāta profesionālo nosaukumu, pirms tika uzsākta darbība Latvijā) kompetentajā institūcijā, Latvijas Zvērinātu advokātu padome reģistrē ES dalībvalsts advokātu atsevišķā reģistrā. Latvijas Zvērinātu advokātu padome informē advokāta mītnes valsts kompetento institūciju par advokāta reģistrāciju. Advokāts saņem apliecību ar norādi par tiesībām veikt profesionālo darbību ar savas mītnes valsts profesijas nosaukumu. ES dalībvalsts advokāts, kas praktizē ar savas mītnes valsts profesijas nosaukumu, tiesas procesos krimināllietās ir tiesīgs piedalīties tikai kopā ar Latvijas Zvērinātu advokātu kolēģijas advokātu.Ja ES dalībvalsts advokāta mītnes valsts kompetentā institūcija aizliedz advokātam praktizēt savas valsts teritorijā, ES dalībvalsts advokāts Latvijā nevar praktizēt ar savas mītnes valsts profesijas nosaukumu.

Ja ES dalībvalsts advokāts apliecina valsts valodas prasmi un zināšanas Latvijas tiesībās, un Latvijas Zvērinātu advokātu padome atzīst ES dalībvalsts advokāta profesionālo kvalifikāciju par atbilstošu pastāvīgai darbībai, viņam ir tādas pašas tiesības uz profesionālo darbību kā Latvijas zvērinātam advokātam.

Ja ES dalībvalsts advokāts Latvijā vismaz trīs gadus nepārtraukti ir veicis profesionālo darbību ar savas mītnes valsts profesijas nosaukumu, un ja viņš Latvijas Zvērinātu advokātu padomei apliecina nepieciešamās zināšanas un iegūto praksi Latvijas tiesību jomā, viņam izsniedz profesionālās kvalifikācijas atzīšanas apliecību. Ja ES dalībvalsts advokāts vismaz trīs gadus Latvijā nav darbojies ar savas mītnes valsts profesijas nosaukumu, viņš Latvijas Zvērinātu advokātu padomei iesniedz iesniegumu un mītnes valstī atzītus profesionālās kvalifikācijas un tiesību pierādījumus. Latvijas Zvērinātu advokātu padome atbilstoši likumam "[Par reglamentētajām profesijām un profesionālās kvalifikācijas atzīšanu](http://likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)" organizē profesionālās kvalifikācijas atbilstības eksāmenu. Pēc šā eksāmena sekmīgas nokārtošanas advokātam izsniedz profesionālās kvalifikācijas atzīšanas apliecību.

* 1. **Ārvalstu regulējums ar valsts nodrošinātās juridiskās palīdzības saņemšanas nosacījumiem**

Apkopojot Tieslietu ministrijas rīcībā esošo informāciju, secināms, ka visbiežāk ar bērnu aprūpes tiesībām saistītas problēmas ir tiem Latvijas Republikas valstspiederīgo bērnu vecākiem, kuru pastāvīgā dzīvesvieta ir Īrija, Lielbritānija, Vācija un Norvēģija. Līdz ar to tālāk ziņojumā īsi izklāstīts, cik lielā apmērā un pie kādiem nosacījumiem, persona saņem valsts nodrošināto juridisko palīdzību šajās valstīs.

**Īrijas valsts nodrošinātās juridiskās palīdzības sistēma**

Persona atbilst valsts nodrošinātās juridiskās palīdzības saņemšanas kritērijiem, ja visa veida ienākumi nepārsniedz 18 000 *euro* gadā. Ja personas ienākumi ir mazāki par 11500 eiro gadā, tad personai jāveic līdzmaksājums par juridisko konsultāciju 30 *euro* apmērā, savukārt par lietas vešanu līdzmaksājums 130 *euro* apmērā.

Samaksa par sniegto juridisko palīdzību pirmā līmeņa tiesā paredzēta no 339 *euro* + PVN līdz 508 *euro* + PVN, savukārt augtākā līmeņa tiesā 3390 *euro* + PVN.

**Lielbritānijas valsts nodrošinātās juridiskās palīdzības sistēma**

Personas finansiālā situācija netiek ņemta vērā lietās, kas skar garīgo veselību, bērna aprūpi un bērnu nolaupīšanu. Valsts nodrošinātā juridiskā palīdzība civillietās ir pieejama ikvienam, kas atbilst valsts nodrošinātās juridiskās palīdzības saņemšanas kritērijiem. Katrs valsts nodrošinātās juridiskās palīdzības pieteikums tiek individuāli izvērtēts. Lai pretendētu uz juridisko palīdzību indivīda bruto ienākumi nedrīkst pārsniegt 2657 GPB (3703 *euro*) mēnesī; vienreizējie ienākumi nedrīkst pārsniegt 733 GPB mēnesī (1021 *euro*) un uzkrājumi nedrīkst pārsniegt 8000 GPB (11 150 *euro*).

Pilnībā bezmaksas juridiskā palīdzība ir pieejama personām, kuru resursi ir šādās robežās - bruto ikmēneša ienākumi nepārsniedz £ 2657, ikmēneša rīcībā esošie ienākumi nepārsniedz £ 315 (440 *euro*) un uzkrājumi nepārsniedz £ 3000 (4181 *euro*). Ja personas ikmēneša rīcībā esošie ienākumi ir no £ 316 un £ 733 un uzkrājums ir starp £ 3000 un £ 8000, atbilstoši personas ienākumiem, tiks noteikts līdzmaksājums.

Vērtējot ienākumus, tiek ņemts vērā apgādājamo skaits, kā arī tiek vērtēts konkrētās ģimenes stāvoklis – dzīvo kopā vai šķirti.

Valsts nodrošinātās juridiskās palīdzības sistēmas ir atšķirīgas Anglijā un Velsā, Skotijā, Ziemeļīrijā, līdz ar to sniedzams neliels ieskats par katru no šiem apgabaliem.

**Anglijas un Velsas valsts nodrošinātās juridiskās palīdzības sistēma**

Persona atbilst valsts nodrošinātās juridiskās palīdzības saņemšanas kritērijiem bez līdzmaksājuma, ja visa veida ikmēneša ienākumi nepārsniedz 2288 GBP, savukārt pieejamie līdzekļi nepārsniedz 268 GBP, tāpat arī uzkrājumi/aktīvi nevar pārsniegt 3000 GBP, savukārt, ja pieejamie līdzekļi ir no 268 GBP līdz 707 GBP, tāpat arī uzkrājumi/aktīvi nepārsniedz 8000 GBP, personai ir jāveic līdzmaksājums.

**Skotijas valsts nodrošinātās juridiskās palīdzības sistēma**

Aptuveni 75% iedzīvotāju kvalificējas valsts nodrošinātās juridiskās palīdzības saņemšanai. Persona atbilst valsts nodrošinātās juridiskās palīdzības saņemšanas kritērijiem bez līdzmaksājuma, ja visa veida gada ienākumi nepārsniedz 26239 GBP, tāpat arī uzkrājumi/aktīvi nevar pārsniegt 13 017 GBP.

Juridisko palīdzību valsts nodrošinātās juridiskās palīdzības ietvaros sniedz personas izvēlētais advokāts, viņš sazinās ar atbildīgo iestādi par valsts nodrošinātās juridiskās palīdzības saņemšanu. Atbildīgā iestāde izvērtē ienākumus, sagatavo nepieciešamo līdzmaksājumu summu.

**Ziemeļīrijas valsts nodrošinātās juridiskās palīdzības sistēma**

Persona atbilst valsts nodrošinātās juridiskās palīdzības saņemšanas kritērijiem, ja tās nedēļas ienākumi nepārsniedz 234 GBP un tās uzkrājumi/aktīvi nepārsniedz  1000 GBP, tādā gadījumā persona ir tiesīga saņemt juridisko konsultāciju. Ja personas nedēļas ienākumi nepārsniedz  234 GBP, bet tās uzkrājumi/aktīvi nepārsniedz 3000 GBP, persona ir tiesīga saņemt valsts nodrošinātās palīdzības sniedzēju pārstāvībai zemāko instanču tiesās. Personai ir tiesības pretendēt uz pārstāvību augstākās instances tiesās, ja gada ienākumi nepārsniedz 9 937 GBP.

Personai ir jāmaksā līdzmaksājums, atkarībā no ienākumiem līdzmaksājuma summa ir no 7 līdz 134 GBP.

**Norvēģijas** **valsts nodrošinātās juridiskās palīdzības sistēma**

Valsts nodrošinātā juridiskā palīdzība Norvēģijā tiek sniegta fiziskajām personām. Juridiskās palīdzības veidi ir:

1. bezmaksas juridiskā konsultācija;
2. bezmaksas palīdzība tiesā;
3. atbrīvošana no tiesas maksājumiem.

Valsts nodrošināto juridisko palīdzību pārrobežu strīdos nodrošina tikai 2 Norvēģijas apgabalos. Valsts nodrošinātā juridiskā palīdzība Norvēģijā tiek noteikta stundās, nevis juridiskās palīdzības veidos, piemēram, dokumentu sastādīšana, konsultāciju nodrošināšana u.c. Fiziskā persona ir tiesīga saņemt valsts nodrošināto juridisko palīdzību, ja tā atbilst šādiem priekšnosacījumiem:

1. ienākumi nepārsniedz 31502 *euro* bruto;
2. precētiem pāriem ienākumi nevar pārsniegt 47253 *euro* bruto;
3. neto ienākumi nevar pārsniegt 12805 *euro*.

Pārsniedzot 12805 *euro* personai ir jāmaksā līdzmaksājums par sniegto juridisko palīdzību vienas stundas apmērā jeb 116 *euro*. Maksimālais piešķirtais valsts nodrošinātās juridiskās palīdzības stundu skaits ir 7 stundas.

Norvēģijā izdala šādas lietu kategorijas:

1. prioritārās lietas, kurās netiek pārbaudīts personas ienākumu līmenis (bērnu sociālās labklājības lietas, kompensācijas piedzīšana no noziedzīga nodarījuma izdarītāja; fiktīvas vai spēkā neesošas laulības u.c.);
2. prioritārās lietas, kurās tiek pārbaudīts ienākumu līmenis (laulāto attiecības; personisks aizskārums; apelācijas prasības par sociālajiem pabalstiem u.c.);
3. sekundārās lietas, kurās tiek pārbaudīts ienākumu līmenis (juridiskā palīdzība var tikt nodrošināta arī citās lietās, ja lieta ir līdzīga prioritārajām lietām, un, ja tā ir personai sarežģīta).

Lai saņemtu valsts nodrošināto juridisko palīdzību, personai ir jāvēršas pie advokāta vai apgabala pārvaldē. Vēršoties pie advokāta, advokātam ir tiesības un iespējas pārbaudīt personas ienākumus pirms lietas vešanas uzsākšanas. Ja advokāts konstatē, ka personas ienākumi gadā nepārsniedz 12805 *euro*, personai tiek nodrošinātā bezmaksas juridiskā palīdzība, bet rēķinu par sniegto juridisko palīdzību advokāts nosūta apgabala pārvaldei, kas veic tā apmaksu. Ja personas ienākumi pārsniedz 12805 *euro* gadā, tad personai, saņemot valsts nodrošināto juridisko palīdzību, ir jāveic līdzmaksājums 116 *euro* apmērā pirmstiesas procesā, bet tiesvedības stadijā – 580 *euro*.

**Vācijas** **valsts nodrošinātās juridiskās palīdzības sistēma**

Tiek veikts samērā sarežģīts personas gada ienākumu aprēķins, kurā tiek ņemti vērā personas ienākumi, visa veida izdevumi (nodokļi, noma) un “brīvie līdzekļi”. Ja “brīvie līdzekļi” nepārsniedz 15 *euro* dienā, personai nekādi līdzmaksājumi par juridisko palīdzību nav jāveic, savukārt, gadījumā, ja pārsniedz, tad ir paredzēts līdzmaksājums. Par sniegto konsultāciju līdzmaksājums ir 10 *euro*, tiesvedībā persona pēc slīdošā grafika maksā no 15 līdz 300 *euro* mēnesī.

1. **Iespējamais atbalsta nodrošināšanas process**

Ņemot vērā atšķirīgās tiesību sistēmas ārvalstīs, advokatūras/juridiskās palīdzības sniedzēju darbības principus un Latvijas Republikas iespēju nodrošināt valsts garantēto juridisko palīdzību ārvalstīs, secināms, ka ir izvērtējamas papildu finanšu atbalsta sniegšanas iespējas bērnu tiesību jautājumu risināšanai ārvalstīs.

Darba grupa apsprieda trīs iespējamos risinājuma variantus valsts nodrošinātās juridiskās palīdzības nodrošināšanai:

1.variants: paredz, ka persona (Latvijas pilsonis) sākotnēji vērstos Eiropas Savienības (turpmāk – ES) vai trešās valsts kompetentajā iestādē ar lūgumu nodrošināt valsts garantēto juridisko palīdzību. Ja iestāde juridisko palīdzību atteiktu, pamatojoties uz personas neatbilstību mantiskā stāvokļa kritērijiem vai neatbilstību subjektu lokam (piemēram, pilsonības prasība), persona vērstos Latvijas kompetentajā iestādē, lūdzot finansiālu atbalstu juridiskās palīdzības saņemšanai (tiesvedības ierosināšanai vai tiesvedības procesa ietvaros). Latvijas kompetentā iestāde finansiālo atbalstu sniegtu konkrētas summas ietvaros, neatkarīgi no tā, vai būtu prognozējams labvēlīgs lietas iznākums, taču finansējums tiktu sniegts kā aizdevumus, kas personai noteiktā laika periodā ir jāatmaksā. Tomēr rezultātā darba grupas locekļi bija vienisprātis, ka šādu aizdevumu atgūšana būtu ļoti problemātiska.

Norādāms, ka tāda paša principa regulējums noteikts Ministru kabineta 2012.gada 8.maija noteikumos Nr.322 “Materiālās palīdzības nodrošināšanas kārtība ārkārtas situācijā ārvalstī nonākušai personai” (turpmāk – MK noteikumi Nr.322), kuros paredzēta kārtība, kādā personai, kurai ir Latvijas pase un kura nonākusi ārkārtas situācijā ārvalstī, piešķir materiālo palīdzību, lai nodrošinātu personas atgriešanos Latvijā, kā arī kārtība, kādā minētā persona atmaksā materiālās palīdzības ietvaros piešķirtos naudas līdzekļus. Pieprasot statistikas informāciju par MK noteikumu Nr.322 izsniegto aizdevumu piedziņu, no Ārlietu ministrijas Konsulārās palīdzības nodaļas tika saņemta šāda informāciju - laika periodā no 2012.gada jūnija līdz 2015.gada beigām tika izsniegta materiālā palīdzība par kopējo summu euro 17 673.44, taču līdz 2015. gada 31. decembrim no aizdotās summas tika atmaksāti tikai euro 6 288.72. Minētajā laika periodā tika pieņemti 123 pozitīvi lēmumi par materiālās palīdzības piešķiršanu. Personas atmaksāja aizdevumus 39 gadījumos, no tiem 27 gadījumos personas aizdevumu atmaksāja brīvprātīgi lēmumā noteiktajā termiņā, bet 12 gadījumos tika veikta piedziņa ar tiesas izpildītāju starpniecību, savukārt 84 gadījumos ir nosūtīti pieteikumi zvērinātiem tiesu izpildītājiem, bet piedziņa joprojām nav veikta vai nav iespējama. Ņemot vērā minēto, darba grupas locekļi secināja, ka šāds risinājums būs neefektīvs un neekonomisks.

2.variants: paredz, ka katrā konkrētajā gadījumā tiek vērtēta valsts nodrošinātās juridiskās palīdzības nepieciešamība un palīdzības izmaksas. Par palīdzības (pilnīgas vai daļējas) nepieciešamību lemj Ministru kabinets, novirzot nepieciešamos līdzekļus no budžeta sadaļas neparedzētiem izdevumiem. Par sniegtā pakalpojuma samaksu atbildīgā iestāde (Ārlietu ministrija, Finanšu ministrija, Tieslietu ministrija vai Juridiskās palīdzības administrācija) izsniegtu garantijas vēstuli ārvalsts juridiskās palīdzības sniedzējam un pēc pakalpojuma sniegšanas veiktu apmaksu. Attiecībā uz šo variantu darba grupas locekļi vienojās, ka Ministru kabinetam būtu grūti veikt šādu funkciju un sniegt objektīvu izvērtējumu, vai personai valsts nodrošinātā juridiskā palīdzība ir nepieciešama, un kādā apmērā tā ir sniedzama.

Ņemot vērā minēto, darba grupas locekļi atbalstīja ideju, ka risinājumam par valsts nodrošinātās juridiskās palīdzības sniegšanu tiesisko problēmu risināšanai, kas saistītas ar bērnu aprūpes tiesībām Latvijas Republikas valstspiederīgo bērnu vecākiem, jābūt tādam, kas paredz konkrētus kritērijus, kuros gadījumos valsts nodrošinātā juridiskā palīdzība piešķirama, tāpat paredz, ka, pastāvot šiem kritērijiem, juridiskā palīdzība tiks nodrošināta visām personām, lai izslēgtu risku, ka tiek pieļauts vienlīdzīgas attieksmes pārkāpums.

Ņemot vērā minēto, darba grupas locekļi vienojās, ka atbalstāms 3.variants, kas izklāstīts tālāk ziņojumā.

Šis risinājums paredz, ka nauda visām personām tiks nodrošināta pirmreizējai konsultācijai (sakarā ar personas neatbilstību subjektu lokam, kas ārvalstī tiesīga saņemt juridisko palīdzību) vai otrreizējai konsultācijai, ja personai juridiskā palīdzība tiks atteikta lietas neperspektīva iznākuma dēļ, kā arī noteiktā apmērā tiesvedības ietvaros, ja ir bijusi atzīta lietas pozitīva risinājuma perspektīva.

Valsts nodrošinātās juridiskās palīdzības likuma 1. pants noteic, ka šā likuma mērķis ir veicināt fiziskās personas tiesības uz taisnīgu tiesas aizsardzību, nodrošinot valsts garantētu finansiālu atbalstu juridiskās palīdzības saņemšanai. Valsts nodrošinātās juridiskās palīdzības likuma 7. pants noteic, ka par juridiskās palīdzības nodrošināšanu šajā likumā noteiktajos gadījumos un kārtībā atbildīgā iestāde ir Juridiskās palīdzības administrācija, savukārt Valsts nodrošinātās juridiskās palīdzības likuma 21. pants noteic, ka Juridiskās palīdzības administrācija izskata iesniegumus par juridisko palīdzību, pieņem lēmumus par juridiskās palīdzības piešķiršanu vai atteikumu to piešķirt un paziņo lēmumu iesniedzējam.

Ņemot vērā Valsts nodrošinātās juridiskās palīdzības likuma mērķi un Juridiskās palīdzības administrācijas pamatuzdevumus, darba grupas ieskatā Juridiskās palīdzības administrācija būtu nosakāma par kompetento iestādi, kurā vēršas persona, kurai nepieciešama valsts nodrošinātā juridiskā palīdzība tiesisko problēmu, kas saistītas ar bērna aprūpes tiesībām, risināšanai ārvalstīs.

Norādāms, ka minētās naudas summas netiks izsniegtas pašai personai, Juridiskās palīdzības administrācija apmaksās ārvalsts juridiskās palīdzības sniedzēja sniegto juridisko palīdzību (piemēram, attiecīgi tiks pievienota juridiskās palīdzības sniedzēja atskaite par paveikto). Tāpat norādāms, ka minētās summas juridiskajai palīdzībai būs noteiktas un, ja personai par juridisko palīdzību tiks piestādīts rēķins lielākā apmērā, rēķina starpība būs jāsedz personai pašai.

Juridiskās palīdzības administrācijas pieņemtie lēmumi par valsts nodrošinātās juridiskās palīdzības sniegšanu tiesisko problēmu risināšanai, kas saistītas ar bērnu aprūpes tiesībām Latvijas Republikas valstspiederīgo bērnu vecākiem, būs administratīvie akti, līdz ar to būs apstrīdami un pārsūdzami Administratīvā procesa likumā noteiktajā kārtībā.

Šā risinājuma ieviešanai nepieciešams izdarīt attiecīgus grozījumus Valsts nodrošinātās juridiskās palīdzības likumā.

**3.risinājuma shematisks attēlojums:**

Persona (Latvijas pilsonis) ir vērsusies kompetentajā ES dalībvalsts vai trešās valsts kompetentajā iestādē ar lūgumu nodrošināt valsts garantēto juridisko palīdzību

ES dalībvalsts vai trešās valsts kompetentā iestāde ir atteikusi piešķirt valsts nodrošināto juridisko palīdzību:

1. lietderības/lietas neperspektīvā iznākuma dēļ
2. sakarā ar neatbilstību subjektu lokam (pilsonības prasība)

Juridiskās palīdzības administrācija piešķir finansējumu otrreizējai juridiskajai konsultācijai ārvalstī, ja juridiskā palīdzība ārvalstī ir atteikta lietderības/lietas neperspektīvā iznākuma dēļ vai pirmreizējai konsultācijai sakarā ar personas neatbilstību subjektu lokam, kas ārvalstī tiesīga saņemt juridisko palīdzību, 200 *euro* apmērā.

Ja šajā konsultācijā tiks atzīts, ka valsts nodrošināto juridisko palīdzību personai nodrošināt ir lietderīgi

.

Persona (Latvijas pilsonis) vēršas Juridiskās palīdzības administrācijā ar lūgumu nodrošināt Latvijas Republikas valsts atbalstu – juridiskās palīdzības saņemšanā bērna tiesību jautājuma risināšanai ārvalstī

Tiek pieņemts lēmums par valsts nodrošinātās juridiskās palīdzības finansējuma piešķiršanu *euro* 1300 apmērā tiesvedības procesa ietvaros katrā tiesas instancē

1. **Risinājuma finansiālā ietekme**

**4.1. Izdevumi par juridiskās palīdzības sniegšanu**

Ministru kabineta 2009. gada 22. decembra noteikumi Nr. 1493 "Noteikumi par valsts nodrošinātās juridiskās palīdzības apjomu, samaksas apmēru, atlīdzināmajiem izdevumiem un to izmaksas kārtību" nosaka valsts nodrošinātās juridiskās palīdzības veidus, apjomu, samaksas apmēru un ar juridiskās palīdzības sniegšanu saistītos atlīdzināmos izdevumus, to apmēru un izmaksas kārtību.

Juridiskās palīdzības sniedzējam par juridisko palīdzību civillietā valsts maksā šādā apmērā:

* + - 1. par sniegtu juridisko konsultāciju – 19,21 *euro* stundā;
      2. par prasības pieteikuma, pieteikuma tiesvedības uzsākšanai, kreditora pieteikuma maksātnespējas procesā, pretprasības, blakus sūdzības vai izlīguma sastādīšanu – 32,01 *euro*;
      3. par apelācijas sūdzības sastādīšanu – 38,42 *euro*;
      4. par kasācijas sūdzības sastādīšanu – 45,53 *euro*;
      5. par tāda dokumenta sastādīšanu, kas nepieciešams lietas izšķiršanai (viedoklis vai paskaidrojumi (izņemot dokumentu par informācijas pieprasīšanu un šo noteikumu 9.2., 9.3. un 9.4.apakšpunktā minētos dokumentus)) – 25,61 *euro*;
      6. par šo noteikumu 9.2., 9.3. un 9.4. apakšpunktā minēto dokumentu papildinājuma sastādīšanu – 25,61 *euro;*
      7. par pārstāvību tiesas sēdē – 28,46 *euro* stundā;
      8. par iepazīšanos ar vienu civillietas, administratīvās vai pārrobežu strīda lietas materiālu sējumu tiesā vienas tiesas instances ietvaros – 19,21 *euro*.

Minētie noteikumi paredz maksimālo apjomu civillietas ietvaros – 5 juridiskās konsultācijas, 5 procesuālie dokumenti un 40 stundas pārstāvība tiesas sēdē.

Atbilstoši noteikumos paredzētajam apmēram šobrīd vidējais atlīdzības apmērs katrā instancē, ņemot vērā tālāk šādas procesuālās darbības:

1. ārpustiesas un tiesvedībā pirmajā instancē (2 konsultācijas, prasības pieteikums un tā papildinājumi, 5 stundas pārstāvība tiesas sēdē, iepazīšanās ar lietas materiāliem),
2. apelācijas tiesvedībā (2 konsultācijas, apelācijas sūdzība un tā papildinājumi, 5 stundas pārstāvība tiesas sēdē, iepazīšanās ar lietas materiāliem) un
3. kasācijas tiesvedībā (viena konsultācija, kasācijas sūdzība un, ja nepieciešams, pārstāvība tiesas sēdē, iepazīšanās ar lietas materiāliem) **varētu būt aptuveni 200 *euro*.** Atlīdzības apmērs ir atkarīgs no procesuālajām darbībām, kas ir specifiskas, kā arī no tiesas sēdes ilguma. Tāpat atlīdzība ir atkarīga arī no tā, vai juridiskā palīdzība ir sniegta prakses vietā vai ārpus tās (šajos gadījumos atlīdzība ir noteikta divkāršā apmērā) u.c. apstākļiem.

Par primārās juridiskās palīdzības sniegšanu 30 lietās – no Juridiskās palīdzības administrācijas prakses izriet, ka ārpustiesas procesā vidēji tiek izmantotas 2 stundu juridiskās konsultācijas, ņemot vērā ārvalstu prakses regulējuma aprakstā minēto par samaksas apmēriem (piemēram, Norvēģijā stundas likme ~115 *euro*), līdz ar to secināts, ka personai sniedzams **atbalsts izdevumu faktiskajā apmērā, bet ne vairāk par 200 *euro*.**

**30\*200=6000 *euro***

Par juridiskās palīdzības tiesvedības ierosināšanai un ierosinātā tiesvedībā sniegšanu – pieņemams, ka no 30 lietām, 25 lietās būs nepieciešama turpmākā juridiskā palīdzība (pieņemot, ka ir trīs tiesu instances - 25 lietās atbalsts pirmajā instancē, 8 lietās – otrajā instancē un 3 lietās – trešajā instancē).

Ņemot vērā iepriekš minēto ārvalstu regulējumu par samaksas apmēriem, kas ir būtiski atšķirīgi katrā ES valstī, valsts atbalsts varētu būt izdevumu faktiskajā apmērā, **bet ne vairāk kā 70% no 1 900 *euro*, t.i. ~ *1 300 euro katrā tiesas instancē*** (šeit pēc līdzības jāmin, ka Civilprocesa likuma 44. pants paredz nosacījumus izdevumu atlīdzināšanai par veikto samaksu saistībā ar advokāta sniegto palīdzību, piemēram, ja lieta skatīta tikai pirmajā instancē, izdevumu apmērs nevar pārsniegt 1 425 *euro*), savukārt pārējos izdevumus, ja tādi būtu, segtu persona.

**25\*1 300 + 8\*1 300 + 3\*1 300=32 500+10 400+3 900=46 800 eiro**

**Kopā izdevumu apmērs juridiskās palīdzības apmaksai: 6 000+46 800= 52 800 eiro.**

**4.2. Tulkošanas izdevumi**

Ņemot vērā, ka, sniedzot valsts finansiālu atbalstu iepriekš norādīto jautājumu risināšanai ārvalstīs, Juridiskās palīdzības administrācija nodrošinās savstarpēju komunikāciju ar Latvijas valstspiederīgo un ārvalsts juridiskās palīdzības sniedzēju jautājumā par sniegtās juridiskās palīdzības apmaksu un turpmākās juridiskās palīdzības nepieciešamību un lietderību, Juridiskās palīdzības administrācijai radīsies nepieciešamība nodrošināt arī attiecīgās sarakstes dokumentu tulkojumu. Norādāms, ka tulkošanas izdevumi, ņemot vērā pieejamo budžetu, attiecināmi tikai uz dokumentu sagatavošanu, nevis personas saziņu ar juridiskās palīdzības sniedzēju.

Ņemot vērā iepriekš norādīto prognozēto lietu skaitu, kā arī tulkošanas pakalpojumu cenas (vienas lapaspuses cenas: angļu valoda – 8 eiro, vācu valoda – 8,5 eiro, norvēģu valoda - 20 eiro, īru valoda - 20 eiro, vidējā cena – 14 eiro) un pieņēmumu, ka vidēji dokumentam ir divas lapaspuses, tulkošanas izdevumi veidojas šādi:

1. 30 lietas, kurās tiks sniegta ārpustiesas juridiskā palīdzība – juridiskā konsultācija – nepieciešams tulkot vidēji 3 dokumentus: samaksas veikšanas garantijas vēstule, juridiskās palīdzības sniedzēja atzinums par turpmākās juridiskās palīdzības nepieciešamību un lietderību un sarakstes dokuments, kas attiecas uz samaksas veikšanu – 2 520 eiro (90 lpp. x 28 *euro*);
2. tiesvedības stadijā vidēji būs nepieciešams sagatavot 1 sarakstes dokumentu, kas attiecas uz samaksas veikšanu, - 25 dokumenti pirmajā instancē, 8 dokumenti otrajā instancē un 3 dokumenti trešajā instancē – 1 008 eiro (70 lpp. x 28 *euro*);

**Kopā izdevumu apmērs tulkošanai: 2 520+1 008=3 528 eiro.**

**4.3. Juridiskās palīdzības administrācijas kapacitātes izdevumi**

Ņemot vērā plānoto regulējumu, Latvijas valstspiederīgo finansiālajam atbalstam juridiskās palīdzības saņemšanai tiesisko problēmu, kas saistītas ar bērna aprūpes tiesībām, risināšanai ārvalstīs, ievērojot plānoto šī atbalsta sniegšanas kārtību un nosacījumus, secināms, ka minētās lietu kategorijas un valsts atbalsta sniegšana no lietu sarežģītības un pārrobežu elementa viedokļa ievērojami atšķiras no šobrīd Juridiskās palīdzības administrācijas īstenotajām funkcijām. Vēršam uzmanību, ka Juridiskās palīdzības administrācija jau vairāku normatīvo aktu grozījumu ietvaros ir uzņēmusies regulējuma īstenošanu piešķirtās kapacitātes ietvaros (2015.gada 10.decembra grozījumi Valsts nodrošinātās juridiskās palīdzības likumā, 2015.gada 17.decembra Patvēruma likums, Ministru kabineta 2015. gada 2. decembra rīkojums Nr. 759 “Rīcības plāns personu, kurām nepieciešama starptautiskā aizsardzība, pārvietošanai un uzņemšanai Latvijā”, likumprojekti “Grozījumi Administratīvā procesa likumā” (VSS-347) un “Grozījumi Valsts nodrošinātās juridiskās palīdzības likumā” (VSS-345), kas paredz lietu kategoriju paplašinājumu), tādējādi līdz ar šajā informatīvajā ziņojumā plānoto regulējumu būtu risināms jautājums arī par Juridiskās palīdzības administrācijas kapacitātes stiprināšanu, neveidojot jaunas amata vietas, bet stiprinot atlīdzības sistēmu, proti, paredzot izdevumu palielinājumu atlīdzībai 19 088 *euro* apmērā, tai skaitā atalgojumam 15 444 *euro* (nodrošinot 9 juriskonsultiem mēnešalgas palielinājumu 128 *euro* apmērā un 1 juriskonsultam mēnešalgas palielinājumu 135 *euro* apmērā).

Valsts atbalstu juridiskās palīdzības saņemšanai tiesisko problēmu risināšanai, kas saistītas ar bērnu aprūpes tiesībām Latvijas Republikas valsts piederīgo bērnu vecākiem ārvalstīs, Juridiskās palīdzības administrācija plāno nodrošināt 2014. gada jaunajai politikas iniciatīvai „Valsts nodrošinātās juridiskās palīdzības nodrošināšana likumos noteiktajos gadījumos, t.sk. nepilngadīgajiem cietušajiem par nodarījumu pret tikumību vai dzimumneaizskaramību” piešķirtā finansējuma  ietvaros, līdz ar to Tieslietu ministrijas ieskatā valsts atbalstu juridiskās palīdzības saņemšanai tiesisko problēmu risināšanai, kas saistītas ar bērnu aprūpes tiesībām Latvijas Republikas valsts piederīgo bērnu vecākiem ārvalstīs,  75 416 *euro* apmērā 2017.gadā un turpmāk ik gadu var nodrošināt 2014.gada jaunajai politikas iniciatīvai „Valsts nodrošinātās juridiskās palīdzības nodrošināšana likumos noteiktajos gadījumos, t.sk. nepilngadīgajiem cietušajiem par nodarījumu pret tikumību vai dzimumneaizskaramību” piešķirtā finansējuma  ietvaros. Tieslietu ministrijai iesniedzami Finanšu ministrijai priekšlikumi bāzes izdevumu 2017.-2019. gadam precizēšanai, budžeta apakšprogrammā 03.03.00 “Juridiskās palīdzības nodrošināšana” 2017.gadam un turpmākajiem gadiem ik gadu samazinot izdevumus precēm un pakalpojumiem 19 088 *euro* apmērā un attiecīgi palielinot izdevumus atlīdzībai 19 088 *euro* apmērā, tai skaitā atalgojumam 15 444 *euro*.”

Tieslietu ministrs Dzintars Rasnačs

06.05.2016. 11:31

3973

S.Šube

67036838; [Sindija.Sube@tm.gov.lv](mailto:Sindija.Sube@tm.gov.lv)